Verkoeling word verstaan as die afvoer van warmte uit 'n ruimte waar die warmte 'n nadelige of ongewenste uitwerking kan hê. Verkoeling word veral by voedselbewaring toegepas waar die temperatuur gewoonlik tussen enkele grade bo vriespunt en ongeveer - 60 °C kan varieer. 'n Eenvoudige metode waarvolgens warmte aan 'n stof onttrek kan word, is om 'n koudmakende mengsel, soos byvoorbeeld ys en sout, te gebruik. Met hierdie mengsel kan ŉ temperatuur van so laag as -22 °C bereik word. Ander koudmakende mengsels is onder meer: ammoniumchloried en water (-16°C); ammoniumnitraat en water   (-17 °C); kalsiumchloried en sneeu (-51 °C); swaelsuur en sneeu (- 60 °C); koolstofdioksied en alkohol (-80 °C); koolstofdioksied en eter (- 90 °C); koolstofdioksied en asetoon (- 110°C). Wanneer ŉ gas (byvoorbeeld lug) saamgepers word, word die gas warm as gevolg van die arbeid wat verrig word. Deur die gas weer te laat uitsit, word die proses omgekeer en koel die gas weer af, waardeur dit warmte kan opneem en 'n ruimte kan verkoel.